
Uznesenie Okresný súd Poprad v právnej veci starostlivosti súdu o maloletú: A. B. C., nar. XX.XX.XXXX, zastúpenú procesným opatrovníkom Úradom práce, sociálnych vecí a rodiny Poprad, bytom ako matka, dieťa rodičov- matky: D. E. F., nar. XX.XX.XXXX, trvale bytom G. XX, XXX XX H. a otca: E. G. C., nar. XX.XX.XXXX, trvale bytom I. XX, XXX XX H., v konaní o návrhu navrhovateľky- matky na schválenie právneho úkonu za maloletú, t a k t o rozhodol: I. Konanie sa z a s t a v u j e. II. Žiaden z účastníkov n e m á n á r o k na náhradu trov konania. odôvodnenie: 1. Návrhom z 24.04.2024 sa matka domáha schválenia právneho úkonu za maloletú- uvoľnenia finančných prostriedkov na úhradu faktúry za psychologické poradenstvo, a to z osobitného účtu určeného na tvorbu úspor pre maloletú (ďalej len „návrh“). 2. Dňa 12.09.2024 vzala navrhovateľka návrh späť a navrhla konanie zastaviť. 3. So späťvzatím návrhu vyjadril súhlas procesný opatrovník maloletej. 4. Na výzvu súdu sa k späťvzatiu návrhu vyjadril tiež otec maloletej (ďalej len „vyjadrenie“) ktorý uviedol, že s návrhom nesúhlasí, keďže podľa návrhu na zvýšenie výživného, ktorému vyhovel, chcela matka hradiť výdavky súvisiace so zdravotným stavom maloletej z výživného. Otec zároveň uviedol, že nesúhlasí so späťvzatím návrhu matkou. 5. Podľa § 29 ods. 1 zákona č. 161/2015 Z. z. Civilného mimosporového poriadku v znení neskorších predpisov (ďalej len ,,CMP“) navrhovateľ môže počas konania zobrať návrh na začatie konania späť, a to celkom alebo sčasti. Ak je návrh vzatý späť celkom, súd konanie zastaví. Ak je návrh vzatý späť sčasti, súd konanie v tejto časti zastaví. 6. Podľa § 29 ods. 2 CMP súd konanie nezastaví, ak sa mohlo začať aj bez návrhu a je potrebné v konaní pokračovať. 7. Podľa § 29 ods. 3 CMP súd konanie nezastaví, ak niektorý z účastníkov so späťvzatím návrhu z vážnych dôvodov nesúhlasí. 8. Konanie vo veciach starostlivosti súdu o maloletých je konaním, ktoré môže začať súd aj bez návrhu. Súd konštatuje, že nezistil dôvody, pre ktoré by bolo potrebné v tomto konaní pokračovať. Otec vo svojom vyjadrení síce formálne vyslovil, že so späťvzatím návrhu nesúhlasí, z prejavu jeho vôle je však zrejmé, že nesúhlasí s podaným návrhom, a preto sú splnené podmienky na zastavenie konania.
9. S poukazom na vyššie uvedené, vzhľadom na charakter konania, prihliadnuc na späťvzatie návrhu matkou dospel súd k záveru, že sú splnené podmienky v zmysle citovaných ustanovení, a preto konanie zastavil (výrok I.). 10. Podľa § 58 ods. 1 CMP o nároku na náhradu a o výške trov konania rozhoduje súd v rozhodnutí, ktorým sa konanie končí. 11. Podľa § 57 CMP o povinnosti nahradiť trovy konania, ak nejde o trovy konania štátu, rozhoduje súd len na návrh. 12. Podľa § 52 CMP žiaden z účastníkov nemá nárok na náhradu trov konania, ak tento zákon neustanovuje inak. 13. O trovách konania súd rozhodol v zmysle citovaných ustanovení tak, že žiadnemu z účastníkov konania nepriznal nárok na náhradu trov konania, nakoľko si náhradu trov konania účastníci neuplatnili (II. výrok). Poučenie: Proti výroku I. a II. tohto uznesenia možno podať odvolanie do 15 dní odo dňa jeho doručenia prostredníctvom Okresného súdu Poprad, dvojmo, na Krajský súd v Prešove. V odvolaní sa má uviesť, ktorému súdu je určené, kto ho podáva, ktorej veci sa týka a čo sleduje, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh), musí byť podpísané a uvedená spisová značka konania. (§ 127 a § 363 CSP) Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolanie. (§ 364 CSP) Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. (§ 365 ods. 1 CSP) Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. (62 ods. 1 CMP) Odvolacie dôvody možno meniť a dopĺňať až do rozhodnutia o odvolaní. (§ 62 ods. 2 CMP)

